Document ID: 32014R0260

REGOLAMENT TAL-KUMMISSJONI (UE) Nru 260/2014
tal-24 ta’ Jannar 2014
li jemenda, bil-għan li jadattah għall-progress tekniku, ir-Regolament (KE) Nru 440/2008 li jistabbilixxi metodi ta’ ttestjar skont ir-Regolament (KE) Nru 1907/2006 tal-Parlament Ewropew u tal-Kunsill dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 u r-Regolament tal-Kummissjoni (KE) Nru 1488/94 kif ukoll id-Direttiva tal-Kunsill 76/769/KEE u d-Direttivi tal-Kummissjoni 91/155/KEE, 93/67/KEE, 93/105/KE u 2000/21/KE (1), b’mod partikolari l-Artikolu 13(3) tiegħu,
Billi:
(1)
Ir-Regolament tal-Kummissjoni (KE) Nru 440/2008 (2) fih il-metodi ta’ ttestjar li jintużaw biex jiġu ddeterminati l-proprjetajiet fiżikokimiċi, it-tossiċità u l-ekotossiċità ta’ sustanzi li għandhom jiġu applikati għall-finijiet tar-Regolament (KE) Nru 1907/2006.
(2)
Jeħtieġ li r-Regolament (KE) Nru 440/2008 jiġi aġġornat biex jinkludi bi prijorità metodi ta’ ttestjar alternattivi ġodda u aġġornati li ġew adottati reċentement mill-OECD, sabiex jinkiseb tnaqqis fl-għadd ta’ annimali li jintużaw għal skopijiet sperimentali, skont id-Direttiva 2010/63/UE tal-Parlament Ewropew u tal-Kunsill tat-22 ta’ Settembru 2010 dwar il-protezzjoni tal-annimali li jintużaw għal skopijiet xjentifiċi (3) u d-Direttiva tal-Kunsill 86/609/KEE tal-24 ta’ Novembru 1986 dwar l-approssimazzjoni tal-liġijiet, regolamenti u dispożizzjonijiet amministrattivi tal-Istati Membri dwar il-protezzjoni tal-annimali użati għal għanijiet sperimentali u għanijiet oħra xjentifiċi (4).
(3)
L-addatament fih żewġ metodi għad-determinazzjoni tal-proprjetajiet fiżikokimiċi, inkluż aġġornament dwar il-metodu għall-ittestjar tas-solubbiltà fl-ilma u metodu għat-test tal-koeffiċjent tal-partizzjoni rilevanti għall-valutazzjoni persistenti, bijoakkumulattiva u tossika (PBT); erba’ metodi ġodda u wieħed aġġornat għad-determinazzjoni tal-ekotossiċità u d-destin u l-imġiba ambjentali; disa’ metodi għad-determinazzjoni tat-tossiċità u effetti oħrajn fuq is-saħħa inkluż erba’ metodi għall-ittestjar tat-tossiċità għan-nifs ‘il ġewwa (inalazzjoni), li jinkludu aġġornament ta’ tliet metodi u metodu ġdid wieħed biex jitnaqqsu l-annimali użati u biex titjieb il-valutazzjoni tal-effetti, aġġornament tat-test tat-tossiċità ta’ 28 jum għad-doża ripetuta sabiex jinludi parametri għall-valutazzjoni tal-attività endokrinali, aġġornament tal-metodu tat-test għat-tossikokinetika rilevanti għat-tfassil u l-fehim tal-istudji tossikoloġiċi u aġġornament ta’ metodi tal-ittestjar kroniċi, tal-karċinoġeniċità u kroniċi u tal-karċinoġeniċità flimkien.
(4)
Ir-Regolament (KE) Nru 440/2008 għandu għalhekk jiġi emendat skont dan.
(5)
Il-miżuri stabbiliti f’dan ir-Regolament huma skont l-opinjoni tal-Kumitat stabbilit bl-Artikolu 133 tar-Regolament (KE) Nru 1907/2006,
ADOTTAT DAN IR-REGOLAMENT:
Artikolu 1
L-Anness għar-Regolament (KE) Nru 440/2008 huwa emendat skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta’ Jannar 2014.

Labels: 7
3
6
20